Vraagstelling vir gesprekreeks: Nuwe SA se verlede en toekomsIn 1990, skaars meer as twee dekades gelede, was daar ernstige vrae oor die pad vorentoe in Suid-Afrika. Die tekens van verandering was in die lug, maar wat sou ‘n nuwe Suid-Afrika inhou? Binne enkele jare het sake ingrypend verander. Vandag, in 2012 is daar weer uiteenlopende menings oor die vooruitsigte op vrede en voorspoed in Suid-Afrika. Ten einde uit die verlede te neem die lesse wat daar is, wil Die Groot Debat sy lesers en bydraers uitnooi vir ‘n gesprekreeks – “1990 tot 2012: Die Nuwe Suid-Afrika se verlede en toekoms in oënskou.” Bydraes reeds geplaas, insluitende Flip Buys se inleidende “Van Eerste na Derde Wêreld – Suid-Afrika onder die ANC” is hier beskikbaar. Ons vra drie vrae: 1. Wat was jou verwagtinge van ‘n nuwe Suid-Afrika in 1990? 2. Hoe oordeel jy oor wat toe in der waarheid plaasgevind het in die 22 jaar sedert 1990 en 2012? 3. Wat is vandag jou vooruitsigte vir Suid-Afrika? *Dit is vandag presies 22 jaar sedert oud-president FW de Klerk op 2 Februarie 1990 sy toespraak tydens die parlementsopening gelewer het, waarin hy ingrypende veranderinge aan die Nasionale Party-regering se beleid aangekondig het – waarmee ‘n beduidende stap geneem is in die rigting van ‘n nuwe Suid-Afrika van algemene stemreg in terme van ‘n nuwe grondwet. Die toespraak is hier beskikbaar.